غزل
 : کئےءَ گُشتگ کہ گموار اَنت بلوچءِ
 اے گدّاراں کہ گدّار اَنت بلوچءِ
کُجا سیت ءُ نپءَ چاراں بلوچءِ
 دو سد سالیں سرا بار اَنت بلوچءِ
سر ءُ سر زائرءَ یار اَنت بلوچءِ
 بَلے ہونانی چمدار اَنت بلوچءِ
اے روبا آں ایشاں شِیری نہ براہیت
 مَگُش کہ جانءِ لیگار اَنت بلوچءِ
چِتور آزاد بیت وہدے کہ راہشون
 نواب ءُ میر ءُ سردار اَنت بلوچءِ
وتا واجہ نہ کنت ہچبر مَیاریگ
 گُش ایت کہ بےسَریں کار اَنت بلوچءِ
گریبی ، دِرتگ پُچّی ، تنگدستی
 چہ بِنداتءَ شریدار اَنت بلوچءِ
بلوچی پُرمَڑا ایں جزبگ ءُ جوش
 تُپنگ ءُ تیر ءُ کاٹار اَنت بلوچءِ
مُرادیگآں تلاہ ءُ تنگہویں بَچ
 کدی ڈیہہءَ بہ سِنگار اَنت بلوچءِ
بُگُش قاضی کہ چار کُنڈاں جہانءِ
 دپءَ تئی گال ءُ گُپتار اَنت بلوچءِ
مُبارک قاضی